Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu /* COM/2012/0277 final - 2012/0143 (COD) */





DÔVODOVÁ SPRÁVA 1. KONTEXT NÁVRHU V článku 17 ods. 2 prvom pododseku nariadenia Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu[1] sa stanovuje výnimka týkajúca sa 12 míľového pásma členských štátov (pobrežné vody) zo všeobecného pravidla rovnakého prístupu pre rybárske plavidlá Únie do vôd Únie a k zdrojom uvedeného v článku 17 ods. 1 uvedeného nariadenia, ktorá oprávňuje členské štáty obmedziť prístup určitých plavidiel do uvedeného pásma. Tieto obmedzenia prístupu, ktoré členské štáty zaviedli na základe uvedenej výnimky, zmiernili tlak rybolovu v biologicky najcitlivejších oblastiach a prispeli k ekonomickej stabilite maloobjemového pobrežného rybolovu. Výnimka sa zaviedla od 1. januára 2003 do 31. decembra 2012. Pokračovanie režimu prístupu do pásma 12 námorných míľ sa stanovuje v článku 6 ods. 2 návrhu nového nariadenia pre spoločnú politiku v oblasti rybolovu[2]. Ak sa reforma spoločnej politiky v oblasti rybolovu neprijme do konca roku 2012, bude potrebné predĺžiť platnosť režimu prístupu do pásma 12 námorných míľ s časovým obmedzením do dátumu, keď nadobudne účinnosť nové nariadenie Európskeho parlamentu a Rady o spoločnej politike v oblasti rybolovu, aby sa zabezpečilo plynulé pokračovanie rybolovných činností od 1. januára 2013. V súlade s článkom 17 ods. 2 druhým pododsekom nariadenia (ES) č. 2371/2002 Komisia predložila Európskemu parlamentu a Rade správu o dojednaniach týkajúcich sa prístupu k zdrojom v pásme 12 námorných míľ členských štátov[3]. V správe sa uvádza, že režim prístupu je veľmi stabilný a uspokojivo funguje od roku 2002. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIA VPLYVU Tento návrh sa týka časovo obmedzeného predĺženia platnosti existujúceho režimu prístupu, ktorý sa v súčasnosti stanovuje v článku 17 ods. 2 nariadenia (ES) č. 2371/2002. Predĺženie platnosti režimu prístupu do 31. decembra 2022 sa uvádza v článku 6 ods. 2 návrhu nového nariadenia o spoločnej politike v oblasti rybolovu, ktorým sa zaoberalo hodnotenie vplyvu SEK(2011)891. Konzultácie so zainteresovanými stranami ani nové posúdenia vplyvu preto neboli potrebné. 3. PRÁVNE PRVKY NÁVRHU · Zhrnutie navrhovaného opatrenia Hlavným zámerom opatrenia je predísť prerušeniu osobitného režimu prístupu stanoveného v článku 17 ods. 2 nariadenia (ES) č. 2371/2002 v prípade, že sa návrh nariadenia Európskeho parlamentu a Rady o spoločnej politike v oblasti rybolovu neprijme a nenadobudne účinnosť do 31. decembra 2012. · Právny základ Článok 43 ods. 2 Zmluvy o fungovaní Európskej únie. · Zásada subsidiarity Návrh patrí do výlučnej právomoci Únie. · Zásada proporcionality Tento návrh obsahuje časovo obmedzené predĺženie platnosti opatrenia, ktoré už existuje v nariadení (ES) č. 2371/2002, preto nevzniká žiadna obava v súvislosti so zásadou proporcionality. · Výber nástrojov Navrhovaný nástroj: nariadenie Európskeho parlamentu a Rady. Iné prostriedky by neboli primerané z tohto dôvodu: nariadenie sa musí meniť a dopĺňať nariadením. 4. VPLYV NA ROZPOČET Týmto opatrením Únii nevznikajú žiadne dodatočné výdavky. 2012/0143 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[4], konajúc v súlade s riadnym legislatívnym postupom, keďže: (1) Rybárske plavidlá Únie majú rovnaký prístup do vôd a k zdrojom Únie, na ktoré sa vzťahujú pravidlá spoločnej politiky v oblasti rybolovu. (2) V nariadení Rady (ES) č. 2371/2002 z 20. decembra o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu[5] sa stanovuje výnimka z pravidla rovnakého prístupu tak, že sa členským štátom povoľuje, aby rybolov vo vodách do 12 námorných míľ od svojich základných čiar obmedzili na určité plavidlá . (3) 13. júla 2011 Komisia predložila Európskemu parlamentu a Rade v súlade s nariadením Rady (ES) č. 2371/2002 správu o dojednaniach o prístupe k zdrojom rybného hospodárstva v pásme do 12 námorných míľ[6], v ktorej sa režim prístupu hodnotí ako veľmi stabilný a uspokojivo fungujúci od roku 2002. (4) Zavedené pravidlá obmedzujúce prístup k zdrojom v rámci uvedeného pásma prispeli k ochrane tak, že obmedzili rybolovné úsilie v najcitlivejšej časti vôd Únie. Týmito pravidlami sa takisto zachovali tradičné rybolovné činnosti, od ktorých vo veľkej miere závisí sociálny a hospodársky rozvoj určitých pobrežných spoločenstiev. (5) Výnimka nadobudla účinnosť 1. januára 2003 a jej platnosť skončí 31. decembra 2012. Jej platnosť by sa mala predĺžiť až do prijatia nového nariadenia Európskeho parlamentu a Rady o spoločnej politike v oblasti rybolovu[7]. (6) Nariadenie (ES) č. 2371/2002 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 V článku 17 ods. 2 nariadenia (ES) č. 2371/2002 sa prvý pododsek nahrádza takto: „2. Vo vodách do 12 námorných míľ od základných čiar, ktoré sú ich výsostnými vodami alebo vodami spadajúcimi do ich súdnej právomoci, majú členské štáty od 1. januára 2013 do 31. decembra 2014 povolenie vyhradiť rybolov pre rybárske plavidlá, ktoré tradične lovia v týchto vodách z prístavov na priľahlom pobreží, bez toho, aby boli dotknuté dojednania pre rybárske plavidlá Únie plaviace sa pod vlajkou ostatných členských štátov v rámci existujúcich susedských vzťahov medzi členskými štátmi a dojednania uvedené v prílohe I, v ktorej sú pre každý členský štát stanovené geografické oblasti v rámci pobrežných pásiem ostatných členských štátov, kde sa vykonávajú rybolovné činnosti, a dotknuté druhy.“ Článok 2 Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie. Uplatňuje sa od 1. januára 2013. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. ES L 358, 31.12.2002, p. 59. [2] KOM(2011)425 [3] KOM(2011)418 [4] Ú. v. EÚ C, […], […], s.[...] [5] Ú. v. ES L 358, 31.12.2002, s. 59. [6] KOM(2011)418. [7] KOM(2011)425.